
DERE E MBYLLUR 


Të gjithë mund të hyjnë brenda 
Të gjithë mund të dalin jashtë 
Kur hapen dyert 

Të gjithë mund të mbeten brenda 
Të gjithë mund të mbeten jashtë 
Kur mbyllen dyert 

Pos atij që ka çelës 

Lum ai që ka çelës 
Mjerë ai që ka çelës 

Medet 

Po ta harroj veten brenda 
Po ta harroj veten jashtë 

Ajo derë mbyllur do kishte mbetë 
Po të mos trokisja vetë 

PERTEJ ENDRRES 


Këtej ëndrrës toka 
Përtej ëndrrës qielli 
Unë në mes 
Dhe vetëm pak përtej 
Një derë vetëm për hyrje 
Një derë vetëm për dalje 
Për hypërdalje 
Për dalëpërhyrje 
Ec e merre vesh këtë lojë 
Që kurrë s'ia njoha fundin 

Në muzgun e shtatë 

Vetë i pata ra derës së ëndrrës 

Pa hyrje 

Pa dalje 

Dhe në shesh në ndrita yjesh 
Që thyhen në ujin e thellë 
Fytyrën e Kleopatrës ruaj 
Këtu e mijëra vjet 
Pastaj ika prej ëndrrës 
Para me doli shkrimi 
Madhështinë e tij të llahtarshme ruaj 
Këtu e mijëra vjet 

Medet 

Po... si s'më treguat o miq se shkrimi ish sall ëndërr 

ASGJE PERTEJ ENDRRES 


Ma mbylli daljen 
Me çelësin e hyrjes 
Pastaj mori tojën e purpurt 
I lidhi nyje fjalët 

Po ti mbete se mbete në ëndërr 

Kur do i mbyll hyrjet 

Mjer' ai që i pret daljet 

Çelësin varur në qafë 
Dhe e kërkon ne erë 
Keni parë kështu ndojherë? 

FSHEHTESIA E HESHTJES 


Hija e qenve të natës grimcon lëkurën e kohës sonë 

Me dhëmbët e mesjetës 

Tinëzisht kafshon ëndrrat 

Dhe buzëqeshjen e ngrirë 

Mbi lulet e gjakut tim kalërojnë kuajt e zi 

Me funeralin e miteve të zhveshura 

Në karantinë arnoj ëndrrat me lëkurën time 

Për zogun me flatra prej flake 

Të fluturoj në thellësitë e kohës 

Vendenisit t'ia vë flakën 

Kujtimit t'ia shprish çerdhen 

Vendenisin tonë në shuplakë të dorës ta kemi 

Të zbresim me të si korife 

Kur të duam 

Diku afër deti 

Diku afër dielli 

Kohën ta matim vertikalisht 

PAK PERTEJ FSHEHTESISE SE HESHTJES 


Me çelës mbyll derën 

Brenda heshtjen prej pelini harroj 

Trupi im me lëkurën e gjarprit në gji 

Dhe pak përtej heshtjes 
Gjaku im ndjell 

Shiun e harrimit të viteve të ndrydhura 
Nga vilajeti i vdekjeve të tmerrshme 

Vazhdon kështu kjo lojë 
E fshehtësisë së heshtjes 
Në mes ëndrrës dhe zhgjëndrrës 
Mbi sukën e gjelit këngëtar 
Aty ku lind e perëndon koka ime 
Prej lojtari kujtimesh 

FTESE VETES 


Kur të takosh të pathënën 
Trokiti hyrjes 
Trokiti daljes 

Mos e harro veten të harruar 
As të paharruar mos 

Në majë të sukës kur të arrish 
Kurrë mos harro 
Nga je nisur 

Me një tarçuk bukë-e-djathë nën sqetull 

Në karantinë kur të të ngujojnë 
Lum miku 

Me buzëqeshje vraje kohën e sëmurë 
Sepse bota sytë i ka nga bishti 

Gjithçka 
Edhe unë 
Edhe ti 

Do të ishim krejt ndryshe 
Sikur ajo Trojë 
Të kishte gojë 

SA NUK KEMI HARRUAR 


Harrimit i kanë dalë thinjat 

Mund ta ketë harruar udhën e kthimit 

Ta ketë zënë gjumi në një ëndërr që s'është e jona 

Prandaj po ia lë një vend në varg 

Kur të kthehet ta zbrazë të harruarën aty 

Sa nuk e kemi harruar harrimin 

A NUK ESHTE KJO NJE ENDERR E TRISHTE 


Ra zogu i ëndrrës në një degë të tharë 
Dhe aq m'i lidhi nyjë këmbët e harrimit 
Sa mund të shkoj vetëm deri në lug të kujtimit 
E ta thërras shiun 
Ta bëjë qull etjen 

Sa shumë desha që kjo të ishte një zhgjëndërr 

Të mos e thërras as shiun 

E të thyhet ajo degë 

Të fluturojë ai zog i qiellit 

Vetë të ngjitesha në bregun e fundit 

T'i merrja çelësat e derës së ëndrrës 

Ta nxirja diku jashtë 

Atë pikë loti që ra në rrënjët e trungut 

Dhe e futi në gjumë harrimin 

Eh sa shumë do të doja që kjo të ishte më shumë 

zhgjëndërr 

Se sa një trishtim ëndrre 

Tani që ajo degë më mban të lidhur 

Do ta shkruaj përrallën e natës së 1002-të 

Se është vështirë të mbyllen dyert e saj 

Kur ato hapen vetë 

Dhe u vjen erë përjetësie 

KORTEZH MORTOR 


Nisur në rrugë mortore ky funeral shekulli 

Tërheq zvarrë trupin e vet prej pelini 

Mes lemerisë llahtarisëse që ka pritja- vdekja 

Duke pëlqyer misterin e vet mbi gjërat e harruara 

Mbi barin e gjatë 

Dhe sa larg deri te agu 

Rrugë nate mijëra vjet heshtje 

Dhe të gjitha mëkatet në shpinë i ngarkuam 

Tani jemi gati 

Gati jemi tani 

Të zbresim si aktorë tragjikë në karantinë 

T'i pimë buzëqeshjet tona prej mashtrimi 

Ndonëse lojtarë ishim vetë 

Nuk e di si do të mësohemi t'i lexojmë librat nesër 

Kur historinë të fortit e shkruajnë si duan vetë 

Nuk e di si ta mbyll dhembjen në heshtje 

Kur këngët na i lagu shiu-loti 

Sa shumë kemi pritur 

Sa shumë kemi heshtur 

Tani dua ta pres pritjen e pritur 

Sepse të gjitha pritjet e pritura i kam në sirtar 

Dhe nuk mashtrohem më nga pritja 

KOHE E PAPAGEZUAR 


Nuk do të shkruaj kurrë më metafora të forta 

As për zogun tim prej ëndrre 

As për flatrat e sfinksit që dielli i djeg mbi det 

Edhe kur e nesërmja ec lakuriq mes diellit 

Të mësoj gjuhën e zogjve kohë e ligë është 

Kujtimet minjtë po na i hanë 

Krokodilët e shekullit lotët po na i pinë 

Në emër të së ardhmes në kurth-detin e kohës 

Si ta hedh në të mashtrimin tonë 

Për largësitë e paprekura 

Sa të hidhura janë fjalët vetëm të verbrit u besojnë 
Si t'u besoj kujtimeve kur janë librat fletoret 
Ndryshe knohet kanga e tjetër historia 
Homeri të ketë qenë qorr nuk e besoj dot 
Mitet flasin kot 

Dhe hija hijen vazhdon ta ndjekë deri ne breg 

Ndonëse bregu nuk është fund i botës 

As iluzion nuk është 

As këngët nuk janë veç për trima 

As vajet veç për vajtues 

Dhe e kërkoj me vite fotografinë tënde 

Të mbyllur në fshehtësinë e heshtjes 

Ta pagëzoj këtë kohë 

ARKA E SHENJTE 


Në fillim më tregonin përrallat më të bukura dhe unë 
rritesha me to 

Pastaj fillova të thurja ëndrra të purpurta dhe vrapoja 
pas hijes sime 

Tani ec mbi teh shpate mes uji e zjarri 

Asgjë nuk janë ato histori të miteve të humbura 

Asgjë pos një përrallë e bukur 

Dhe as mos e kërkoni askund atë arkë të shenjtë 

As në tokën e Solomonit 

As në madhështinë e Shebës 

E kam unë 

E ruaj unë 

Herë në Ulpianë herë në Vendenis 

Dhe nuk dua të mbetet histori e miteve të humbura 

Dhe nuk dua të mbetet një përrallë e bukur 

As nuk dua ta hap atë arkë të shenjtë 

E ta humbas atë që nuk humbet 

As nuk dua që ta lë mbyllur atë arkë të shenjtë 

E ta lë në burg atë që s'e duron dot burgun. 

Po... 

Si ta hap atë derë kur çelësat m'i vodhe ti 
Si t'i bie deri në fund marrëzisë me hirin tënd si 
hajmali në qafë 

Si t'i bie deri në fund fillimit unë kalorësi i fundit 
tempullar 

Eh 

Sa i madhërishëm ky mashtrimi 
Po t'ia gjeja derën e hyrjes 
Derë daljeje vetë do t'i bëhesha 

Ah Shebë Shebë 

Seç na ra ajo mollë prej dege 

MBJELL NJE ORKIDE NE ISHULLIN E HIRTE 


Mbjell një orkide në ishullin e hirtë 

Aty ku era e errësirës ua përkëdhel krahët fluturave 

Dhe i fut në ëndërr 

As dielli nuk mund t'i zgjojë më edhe po i poqi si 
pogaçe 

Dhe t'i hamë ne çdo ditë e të mos ngopemi kurrë 

Mbjell një orkide sall dy piçik 

Mbi ëndrrat e verdha të lidhura nyje në trungun e 

djegur 

Dhe i fus në rrudhat e kujtimit 
Të rrinë larg orkideve 

Mbjell një orkide që ta na zgjojë nga ajo ëndërr 

Që ta djegë atë kujtim 

Dhe nga hiri i kujtimit të bëjmë lëkurë 

Dhe nga hiri i ëndrrës të bëjmë ar 

Ta veshim këtë lëkurë ari 

Të mos na varet më dielli në degë pikëllimi 

Të mos sëmuremi më nga emrat që nuk duam t'i 

harrojmë 

Mbjell një orkide në ishullin e hirtë 
Me ashka kujtimi e rris 
Me ashka ëndrre e vadis 

MADHESHTIA E PADUKSHME 


Me pëllëmbë matja lartësinë e Piramidës së Keopsit 

E syri m'i bënte rojë Nilit të mos shterojë 

Pastaj e pashë veten nga këmbët 

M'ishte tkurrë hija sa troha m'ishte bërë 

I humbur thashë jam në këtë luginë 

Dhe më kapluan ethe të forta 

Nga ai përqafim që s'e pa kush 

Gurët e piramidës u drodhën nga ofshama e shpirtit 

E kujtimi u shtri si mumie e balsamosur 

Në sarkofagun prej lëkurës sime 

Fillova të ecja në luginë me kurorën e Faraonit në 

kokë 

Nën përcjelljen e madhështisë sate të padukshme 

Përsëri e shikova veten nga këmbët 

Hija m'u zgjat dhe ia mbuloi fytyrën Sfinksit 

MOLLA TË KUQE MOLLA TË VERDHA 











































SHTEGTIM NE UDHEN TJETER 


Në baltë i hodha armët e rënda të brezave ndërsa 
Medaljonin e lirisë ua dhashë fëmijëve të luajnë me të 
Nuk dua të jem më musteqok njëzetekatër karatësh 

E ti këndo sa të duash nga maja tjetër e bregut 
Pjesë nga kryevepra jote prej balte prej guri 
E shpërndaji saçmat tuaja si kakërdhi dhish nëpër lisa 
As pesë para nuk i jep kush më për to 

E në daç shaj sa të duash nga ana tjetër e udhës 

Ta pshurrsha mollën e kuqe se 

Unë as këto të verdhat nuk po mund t'i ha më 

MOLLA TE KUQE MOLLA TE VERDHA 


Nga kopshti i Edenit ajo mollë e kuqe 
Hyri në librin e madh të historisë 
E te përroi i Gjolës gjethet si fantazma silleshin 
Breg më breg dëgjohej kënga O moj Molla e Kuqe 

Nga dega kur piku molla sytë i hapa si në legjendë 
Ndoshta me kalin e miteve kalëroja 
E me vete mora veç erën e saj 
Që ta kem si shprishës ëndrrash 

Pastaj më vinte në ëndërr si prej harrimi 
Sytë m'i skuqte m'i bënte kapuç 
Kujtimin ma varte në degë pikëllimi 
Se u mësova të ha molla të verdha 

ÇELESI, DERA E ERA 






SHTATE ÇELESA DHE NJE DERE 


Thashë i kam shtatë çelësat e asaj dere 
The megjithatë mos trokit në derë 
Nëse nuk je gati të hysh brenda 

Thashë i kam shtatë shkronjat e asaj fjale 
The megjithatë mos ma lexo ëndrrën 
Nëse nuk ma shkruan zhgjëndrrën 

Thashë i kam shtatë vragë në qafë nga toja e shtatë 
çelësave 

The megjithatë prit para dere për çelësin e vjetër 

Dhe ja ku po të shoh aty prapa derës 
Po pret e po pret me dorën në përmjet 
As nuk më vret as nuk më thërret 

E çelësi i vjetër tretur në det 

ÇELESI, DERA E ERA 


Ai kurrë nuk e pa njeriun 

Ai tjetri kurrë nuk e dëgjoi zërin e njeriut 

Lum ai 

Lum-e-lum ai tjetri 

Derën e hap me çelësin e vet 

Unë çdo ditë e shoh njeriun 

Unë çdo ditë e dëgjoj zërin e njeriut 

Mjerë unë 

Mjerë-e-mjerë unë 

Çka m'u desh syri 

Çka m'u desh veshi 

Kur e pashë 

Kur e dëgjova hapin e ikjes 

AKTII DYTË 

Ti je aty 

Ta shoh 

Ta dëgjoj hapin 

Prapë çka m'u desh syri 

Prapë çka m'u desh veshi 

Çka m'u desh ajo derë 

Kur çelësin mban në xhep ajo erë 

PAK GJURME 


Ma jep vetëm një cope letër dhe pak ngjyrë pene 

Dhe do të lë gjurmë të njeriut të vogël 

Në piramidën e madhe të kohës 

Me jep vetëm një fjalë dhe pak zë 

Ta thërras legjendën e vajzës prej shiu 

Se lodhur jam nga njeriu pa krye 

Që ec tërë natën deri në histori 

Pak ka pak 

Shumë ka shumë më pak 
Prandaj 

Edhe Zoti fle në fjalën time 
Se detin e vodhën natën 
Qiellin po-se-po 

Dhe dikur diku u dashurova në diellin 

Ëndrrën e pata dëshmitar 

Vetëm pak dhe nuk kërkoj më shumë 

Sa ta zgjoj edhe Zotin me fjalën tim 

Ta sjell detin në vendin e vet 

Qiellin po-se-po 

Ëndrra ta hap derën vetë 

Çelësat janë të fshehur... ti po e di ku 

DRIDHET GJETHI 


Dridhet gjethi tundet gjethi bie gjethi në tokë 
Dridhet dega 

Zverdhet toka gjethesh dridhet lisi 

S'pipëtin as zogu i ëndrrave 

Prej vajit të gjethit 

Poeti flet në kohën e përrallës 

E harruara e njohur e dridh kohën 

E gjethi mund të ketë vdekur tashmë 

Derisa dega pret dridhjen tjetër 

Apo gjethi t'ia fillojë vajit përsëri 

Dhe si në ëndërr përsëritet vdekja 

E si në përrallë na ishte një herë një gjeth 

Që dridhte degën 

Dega dridhte lisin 

Lisi dridhte kohën 

Koha na ishte njëherë një përrallë 

Që s'ka as degë as lis 

Që e mban të lidhur atë ëndërr 

Që dridhet si dega 

E qan si gjethi 

Se frika kurrë s'e harron përrallën 
Të varur në qafë si hajmali 

QENIIM 


I leh sojit të vet 

Dhe luan me njerëz 

Kurrë veten e vet s'e kafshon 

VETEM PER NJE FJALE 


Ku kam kohë të vdes 

Kur nesër kam radhën t'i ujis lulet në ballkon 
Ku kam kohë të vdes 
Kur pres përqafimin tënd 

E koha nuk ka kohë të presë 
Petalet mund t'u bien luleve 
Dikush mund të na vjedhë në përqafim 

Hapekrah rri dera e zemrës sime 
E ti nuk mund të dalësh prej saj 

Vetëm për një fjalë 

Detin me një lugë mund ta pi 


38 



LETREN MOS MA KTHE 


Nëse mendon se kam rënë në shtrofullën e harrimit 
Ai nuk jam unë 

Nëse mendon se të kujtoj çdo ditë 
Dije se unë nuk kthehem kurrë 
Sepse nuk dua të vdes dy herë 

Pos në fjalë 
Pos në varg 

Mos ma kërko emrin në listën e të rënëve për liri 
Mungon 

Ti ma vodhe kohën e askund me ty 

Mos më kërko me sy 

Askund mos u mundo të më dëgjosh 

As shihem 
As dëgjohem 

E sa herë që më ndien 
Aty jam unë 

Letrën mos ma kthe 
Përgjigje tjetër nuk kam 

KURVDES MBRETI 


Kur mungon mbreti 

Kot e pushton kalanë 

Sepse lufta nuk quhet e fituar 

Kur më mungon ti 

Kot që hapen dyert 

Se dua të mbyllem në harrim 

Kur më mungon poezia 

Në arkën e kauçuktë dua ta mbyll lirinë 

Sepse mbreti mund të ketë vdekur atëherë 

MOS NA LE ZOT PA MBRETER 


Kur nuk kemi mbretër 

Mbretërit çdo ditë e më pak na mungojnë 

Kur nuk kemi fjalë 

Fjalët çdo ditë e më pak na vrasin 

Kur nuk kemi zambakë 

Hiri i tyre na shijon çdo ditë e më pak 

Kur nuk të kam pranë 

Dashuria jote çdo ditë e më pak më mungon 

Ndaj dua që gjithnjë të të kem pranë 

Të mbjell shumë zambakë 

Të derdh shumë fjalë 

Të jetoj me Ty dje e sot e nesër 

Ndaj dua të bëhem mbret 

Të mos më mungojë 

As fjala 

As madhështia 
As dashuria 

Eu 

Për pak e harruam luginën e mbretërve 

Mos na le Zot pa Mbretër 

Pa fjalë që ka rrënjë aq thellë e aq lart, 

Kurrë s'do dinim si të bëhemi Mbretër 

LUMI I ZJARRTE 


Ecën shtratit të vet 
Digjet në breg 
Lumi im 
Lumë 

Digjet në vatrën e vet 
Tymi qiellin nget 
Zjarri im 
Zjarr 

Ma shuan etjen e zjarrtë 
Më djeg në etje të flaktë 
Ashkat e etura i djeg në flakë 
Lumi im i zjarrtë 

Kur del nga shtrati i vet 
As është lumë 
As është zjarr 
As djeg në breg 
As fije hiri lë 

Si me ikë nga shtrati? 

Si me u kthye në shtrat? 

IMTE 


Pika të imta shiu 
Tërë trupin e bëjnë qull 
Lot aq të vegjël 

Deri në mjekër dënesë e trishtë 

Udhët gjithmonë kanë kryqëzime 
Ku ta gjejë veten Unë 

As ka re 
As ka sy 

Çka do të ndodhë kur vjen shiu i madh 
Kur t'i hapim sytë 
Para derës pres që të dal 
Ai njeriu i imtë 

Hapu derë e të dal 
Se vonë është gjithnjë më vonë 
Mund të shterojë shiu 
Mund të thahet loti 
Të mbesim pa re 
Të mbesim pa sy 

Kuku sa i imtë ky njeriu i imtë 

Krejt çka del nga përsëritja e kësaj ëndrre 
Është rrenë që nuk më takon mua 

Qull qull 

LUGaBREG 









LIRIA DERGJET NE SPITAL 


Liria është sëmurë rëndë 

Dergjet në shtrat të spitalit ende pa diagnozë 

Infeksion sulm zemre sulm truri kancer në zorrën e 

trashë? 

Kush s'e di 

Mendohet të jetë keqtrajtuar brutalisht nga njeriu 
Dhe tash as nuk vdes as nuk ban lum' 

Thanë dërgojeni te ndonjë faltore 

Ndoshta i del ilaç 

Ose në ndonjë ankand publik 

Shiteni si për lesh 

Këtë dreq 

Se mjaft na e piu gjakun 
Na i futi dridhmat n'asht 
Le t'i paguajë tani të gjitha 
Sa borxhe i ka njeriut 
Edepzëzja 

Në zyrat e gjendjes civile 
Dosja e lirisë rri e hapur 

LUG a BREG 


I madh Lugu 

Nga poshtë i shikon flamujt 
Kur ngrihen në Breg 
Pas çdo beteje të fituar 

Aq i madh lugu 
As bregu varrin s'ia zë 
Aq prek qiellin bregu 
Sa rrënjët lugu s'ia zë 

Si nuk mu kujtua 
T'ia falim përrallës këtë lug 
Që duket aq i vogël nga bregu 
Me një flamur mund ta mbulojë 

Aq i vogël ai lug 
Këngën e ëndrrës nuk e zë 
E bregu? 

Heshtin flamujt 

Syrit tim i bie të fikët 

Nuk di nga ishte Lugu nga Bregu 

NE PRITJE TE MJESHTRIT 


Në Qoshe të Vogël të Sheshit të Madh 
Rrinë Mjeshtrit 

Presin radhë për të shitur mjeshtërinë e vet 
U mbush qoshja e vogël me mjeshtër 
Sa shumë mjeshtër 

S'kish vend më për kërkuesit e mjeshtërve 

Të gjithë u bënë mjeshtër 

Të gjithë kërkonin mjeshtër 

As mjeshtri mjeshtër s'gjente dot 

Vetë kishte dalë ta shiste mjeshtërinë e vet 

Mjeshtërit dhe mjeshtër që kërkonin mjeshtër 

U mbush sheshi 

Askush nuk punonte më 

Nuk kishin kohë 

Kishin dalë ta shisnin mjeshtërinë e vet 

Në Qoshen e Vogël Punëdhënësit 

Prisnin në radhë me ditë për të gjetur mjeshtër 

LIBRI I FILLESES, LIBRI I MBARESES 


Asgjë nuk dua të marr 
Nga ajo shtëpi e vjetër guri 
Që gjyshi i pat lënë babait 
As xhyveçat, as kalanicat e pasulit 
As saçat e flisë 

As tepsiat e katmerave, e krelanave me duça 

Le të mbetën suvenire të hyqmeteve 

Që hynë e dolën 

Si në bahçe të babës 

Unë jam poeti yt, besoi vetëm vargut tim 

Aty jam unë i gjallë e i vdekur 

I printuar tridimensionalisht 

Nëse nuk ma njeh heshtjen 

Nuk ma njeh ngjyrën 

Nëse nuk m'i njeh shenjat e miteve 

Jam unë ai që pres të hyj 

Pasi zbrita nga arka e Noes 

Në këtë udhëtim të dytë 

Asgjë nuk dua të marr po... 

Kah dolën kalanicat e saçat këndej para meje 
Unë s'i mora me vete 
Ato më paskan marrë 

ROJE BORXHI 






VONE E PASHE SA SAHATI 


Harroi udha të më kthejë 

E të nisem nuk mund të shkoj 

Megjithëse herët e pashë 

Sa vonë e mora vesh sa sahati 

Se në Pazar veç Pazar nuk bëhet 

Se ëndrra është një zhgjëndërr e paharruar 

Se zhgjëndrra është një ëndërr e përsëritur 

Tani mund të nisem 
Sepse jam kthyer 

Ti mos më prit si në betejën e Harmagedonisë 

As mos më dashuro 
As mos më urrej 
Se unë jam vetëm unë 
Dhe diçka e mbetur nga ti 

ROJE BORXHI 


Merr borxh me buçuk 
Jep borxh me buçuk 

Druaj mos po m'i lajnë të gjitha borxhet 
Druaj krejt çka mbetet pas tij 
Askujt asgjë nuk i duhet 
Pastaj ëndrra mund të na përsëritet 
Ajo përrallë e njëjtë 

Ai det i mbyllur në guacë 

Ndaj vazhdoj ta ruaj të mos më kthehet 
E di krejt çfarë kam dhënë është shumë pak 
Se njëherë është vetëm njëherë ëndërr 

Hapu guacë të dalë ai det 

Përralla e 1002-të me u shkrue po pret 

Jep borxh me buçuk 
Merr borxh me buçuk 

ÇELESI 
















DERE E HAPUR 


Hapu derë e të dal 
Ta gjejë atë gjeth 
Që u shkund e u tund e ra 
T'ia paguaj hakun 

Hapu derë e të dal 
Se jashtë derës shihet dera 
Ta gjejë atë njeriun e imtë 
Ta ruaj lirinë e sëmurë të mos ikë 
Nga zyrat e gjendjes civile 

Hapu derë të dal 
Se borxhi borxhin 
S'po ma pret 

Merr borxh paguaj borxh 
Në borxh dorëzanë 
Për diell e për hanë 

Sevdail Zejnullahu (1968) 
është poet, kritik letrar, 
gazetar. Studioi Letërsi 
shqipe në Prishtinë në fund 
të viteve '80 kur edhe 
botoi krijimet e tij të para 
poetike, analizat e tij 
letrare dhe shkrimet 
publicistike. Në fillim të 
viteve '90 emigroi në Suedi 
ku jeton dhe punon edhe 
sot. Vetë figura e poezisë 
së tij ecën shtegut të një 
azili shpirtëror e fizik. Ky 
është libri i tij i parë me 
poezi. 




Vargu poetik i Sevdail Zejnullahut e do figurën poetike si 
vasal të temave e preokupimeve të mëdha jetësore. Ky 
vasalitet, hera-herës, noton deri te pikëpyetja e madhe: a 
i ngjan jeta më shumë poezisë apo poezia jetës?! Cila 
është porta e hyrjes? Cila e daljes? Ku rri çelësi eternal 
njerëzor? 

E ndodhur në këto kryqëzime kuintesenciale, të lume a të 
nemuna, poezia e këtij autori mësyn të hapë e të mbyllë 
dyer, të gjejë, të humbë a të farkojë çelësa. Ajo shfaq 
admirim për gjetësin e çelësit dhe i bën gjamën po të 
njëjtit: Lum ai / Mjerë ai. 

Loja e çelësave dhe e portave është e ndjeshme si frymë 
edhe kur flitet për mbretër, për lirinë që dergjet në spital, 
për borxhet që poetit i kanë vënë pranga jo vetëm në 
duar. Figura që del nga kjo lojë jep dramën tronditëse që 
ndodh në ne. 

Hapësira poetike e vargjeve të këtij autori prek njëherazi 
ekzistencën njerëzore, gjuhën, moralitetin, marrëdhëniet. 
Njeriu-mjeshtër nuk gjen dot mjeshtër në pazarin e madh 
të mjeshtërve; nuk shet dot as nuk blen mjeshtëri, as në 
Lug e as në Breg. 

Poezia e Sevdail Zejnullahut bëhet një thirrje drithëruese 
a artit të borxhit. Një thirrje që as bëhet dhe as dëgjohet 
shpesh. 

Kujtim Rrahmani 
































